S-1232/2008

Ár 2008, þriðjudaginn 2. desember, er á dómþingi Héraðsdóms Reykjavíkur, sem háð er í Dómhúsinu við Lækjartorg af P-kk-þgf G-kk-þgf, héraðsdómara, kveðinn upp dómur í sakamálinu nr. 1232/2008: Ákæruvaldið (G-kk-nf M-kk-nf) gegn U-x-x S-x-x (G-kvk-nf S-kvk-nf A-kvk-nf hdl.) sem tekið var til dóms hinn 28. nóvember sl. að lokinni aðalmeðferð.

Málið er höfðað með ákæru Lögreglustjórans í Reykjavík, dagsettri 23. september sl. á hendur ákærða, U-x-x S-x-x, kt. 000000-0000, Miklubraut 56, Reykjavík, “fyrir líkamsárás, með því að hafa aðfaranótt 12. nóvember 2006, á veitingastaðnum Thai matstofu, við Lyngháls 1 í Reykjavík, ráðist á K-x-x I-x-x, kt. 000000-0000, og rifið í hár hennar, og ítrekað slegið hana hnefahöggum í andlit, með þeim afleiðingum að hún hlaut skurð við hægri augabrún sem sauma þurfti með sex sporum, auk þess sem hún hlaut nokkur hruflsár þar í kring.

Telst þetta varða við 1. mgr. 217. gr. almennra hegningarlaga nr. 19, 1940, sbr. 10. gr. laga nr. 20, 1981 og 110. gr. laga nr. 82, 1998.

Þess er krafist að ákærði verði dæmdur til refsingar. Í málinu gerir K-x-x I-x-x þá kröfu, að ákærði verði dæmdur til að greiða bætur að fjárhæð kr. 588.765, auk vaxta skv. 8. gr. laga um vexti og verðtryggingu nr. 38/2001 frá tjónsdegi, en með dráttarvöxtum skv. 1. mgr. 6. gr., sbr. 9. gr. sömu laga frá þeim degi til greiðsludags.”

Málavextir.

Aðfaranótt sunnudagsins 12. nóvember 2006 mun hafa verið fjölmenni á veitingastaðnum “Thai-matstofu”, Lynghálsi 1 hér í borg. Sumir gestanna voru ölvaðir, eins og vikið verður að hér á eftir. Kom til ýfinga og ryskinga með fólki þar sem varð til þess að kallað var á lögreglu og sjúkrabíl. Kona ein, K-x-x I-x-x, var með skurð á enni fyrir ofan hægra auga eftir ryskingarnar, að því er segir í óstaðfestri lögregluskýrslu sem lögð hefur verið fram í málinu. Allt mun fólk þetta hafa verið tælenskt og áttu lögreglumenn erfitt með að fá greinargóða frásögn af því sem gerst hafði vegna tungumálaerfiðleika.

K-x-x I-x-x kom til lögreglunnar tveimur dögum síðar og kærði yfir því að U-x-x S-x-x hefði ráðist á hana. Kvaðst hún hafa verið stödd þarna á staðnum og þar hefði kastast í kekki með henni og manni sem hún þekkti, S-x-x M-x-x. Hefði ákærði blandað sér í deilu þeirra og gert sig líklegan til þess að berja hana. Hefði hún þá skvett úr bjórglasi á hann en hann þá rifið í hár henni og barið hana 8 – 10 högg í andlitið svo að sprakk fyrir ofan við hægra auga. Hefði henni verið ekið á slysadeild þar sem sárið hefði verið saumað saman sex sporum.

Meðal gagna málsins er óstaðfest læknisvottorð, en þar sem sök er neitað í málinu verður efni þess ekki rakið. Þá eru í málinu skýrslur af ákærða og nokkrum vitnum sem gefnar voru hjá lögreglu. Fólkið er allt tælenskt og var það yfirheyrt með hjálp túlks. Ástæða er til þess að efast um að það verk hafi verið nægilega vel af hendi leyst og verður efni þessara skýrslna rakið hér á eftir, nema þegar sérstakt tilefni gefist til.

Verður nú gerð grein fyrir því sem fram hefur komið í aðalmeðferð málsins.

Ákærði neitar sök, sem fyrr segir. Hann segir að þennan dag hafi verið afmæli vinar hans, S-x-x, og þeir verið að fagna því þarna á veitingastaðnum. Þar inni hafi verið setið við mörg borð. Kona sú, sem í hlut eigi, muni áður hafa átt samskipti við S-x-x og þau miður góð, eftir því sem S-x-x hafi sagt löngu áður. Hafi konan komið að borðinu til þess að tala við S-x-x. Kveðst ákærði hafa beðið konuna um það að tala við S-x-x í góðu en hún sagt reiðilega að honum kæmi þetta ekki við og hafi hún skvett bjór framan í ákærða. Ákærði viðurkennir aðspurður að hafa rifið í hár konunni og einnig hafi hann ýtt lítillega við henni. Hann neitar því að hafa slegið konuna. Hann segir S-x-x einnig hafa ýtt við henni en hún hafði lagt handlegginn yfir axlir hans. Hafi þetta leitt til þess að þau féllu bæði í gólfið, konan og S-x-x, en öll hafi þau þá setið við borðið. Hafi konan verið mjög drukkin. Þau hafi staðið upp og konan farið aftur að öskra og gengið um öskrandi á milli borða. Fólk hafi þá skipt sér af þessu og skakkað leikinn. Einnig hafi eigandinn þá komið og hastað á þau. Þessu hafi þá linnt og kveðst ákærði svo hafa farið út bakdyramegin og heim til sín en konan verið tekin og leidd út um framdyrnar. Ákærði segist einungis hafa verið búinn að drekka einn bjór þegar þetta gerðist og því ekki verið drukkinn. Bæði S-x-x og konan hafi verið mjög drukkin. Ákærði kveðst vera rétthentur. Hann kveðst ekki hafa séð neina áverka á konunni. Hann segir fleira fólk hafa setið við borðið hjá þeim S-x-x, hugsanlega tíu manns í allt.

S-x-x M-x-x hefur skýrt frá því að hann muni ekki mjög vel eftir atvikinu og hafi hann verið búinn að drekka áfengi þegar þetta gerðist. Hann hafi átt afmæli þennan dag og konan komið til þess að tala við hann. Þarna við borðið hafi verið afmælisgestir hans, þar á meðal ákærði. Hann segist ekki hafa viljað tala við konuna. Hafi konan verið að koma og fara að borðinu oftsinnis og loks sest við hlið vitnisins. Ákærði hafi beðið þau um að talast við í góðu en hún þá farið að rífast við ákærða, sem sat á móti þeim við borðið. Hafi hún svo skvett bjór yfir hann. Hafi ákærði staðið á fætur og ýtt við henni. Hann segir að konan muni hafa dregið hann með sér í fallinu og þau endað á gólfinu en einnig má skilja hann svo, þegar hann er spurður út í frásögn sína hjá lögreglunni, að konan hafi staðið við hlið hans og hrint honum í gólfið en svo fallið sjálf í gólfið. Hann kveðst ekki hafa séð blóð á konunni fyrr en eftir að ljósin voru kveikt nokkru seinna þarna inni. Hann segist ekki hafa séð að högg gengju á milli manna þarna og sjálfur hafi hann ekki gert neitt á hlut hennar. Konan hafi öskrað mikið en þarna inni hafi verið margt fólk sem ýmist fór að skakka leikinn eða þá forðaði sér. Þá segir vitnið að dimmt hafi verið inni á staðnum.

K-x-x I-x-x hefur skýrt frá því að hún muni vel eftir atvikum. Segist hún hafa farið til Somchat að óska honum til hamingju með afmælið. Hann hafi verið svo fullur að hann hafi svarað henni illu einu. Hafi þetta spunnist í rifrildi en ákærði farið upp á svið að syngja. Fleira fólk hafi verið þarna við borðið. Þegar ákærði kom að borðinu hafi hann séð að þau S-x-x voru að rífast þar sem þau sátu hlið við hlið og viljað eyða þessu rifrildi. Kveðst vitnið þá hafa sagt við hann að honum kæmi þetta ekki við en hann mótmælt því. Hafi þau ákærði þá rifist einnig og hafi ákærði reitt upp höndina til höggs en hún þá skvett á hann bjór til þess að verja sig. Hafi hann þá reiðst mjög, rifið í hár hennar og slegið hana með hnefanum í andlitið og þau þá staðið andspænis hvort öðru en hún hallast til hliðar og verið álút meðan hann sló hana. Hugsanlega hafi ákærði slegið samtals tíu högg, en verið geti að einhver högg hafi ekki lent á henni. Hann hafi verið með hring á hendi og hún skorist af hringnum. Hún segist hafa fallið í gólfið, en þó ekki flöt. Ungur piltur, sem þarna var og hún þekkti ekki, hafi komið til hjálpar og tekið utan um hana. Hafi S-x-x reynt að veita ákærða lið en ekki hitt hana vegna ölvunar og þau lent á piltinum. Í þeirri andrá hafi ljósin verið kveikt. Sonur hennar hafi þá komið þarna að, hrópað upp að það væri blóð í andliti hennar og reynt að draga hana frá en ákærði þá haldið henni á hárinu og hafi hann fengið högg frá ákærða. Hún segir S-x-x ekki hafa fallið á gólfið. Sonur hennar hafi svo farið með hana út. Hún segist hafa verið búin að drekka tvö til þrjú bjórglös þegar þetta gerðist. Hún segir að áður en ljósin voru kveikt hafi verið þarna diskó-ljós og einnig hafi verið birta frá barnum sem þarna var hjá.

N-x-x H-x-x, sonur K-x-x I-x-x, hefur skýrt frá því að hann hafi setið ekki langt frá dansgólfinu á spjalli við fólk. Hann hafi svo snúið sér við og séð að móðir hans og ákærði voru að rífast. Hafi móðir hans skvett bjór í andlitið á ákærða en ákærði þá rifið í hár hennar og slegið hana mörg hnefahögg með hægri hendi. S-x-x hafi eitthvað reynt að slá móður vitnisins líka en hann hafi ekki getað það vegna ölvunar. Kveðst vitnið hafa verið ódrukkinn og um þrjá metra frá átökunum og hafi hann getað séð þetta vel, þótt þarna væri skuggsýnt. Eftir að ljósin voru kveikt og hann sá að móðir hans var sár hafi hann farið henni til hjálpar. Hann segist ekki muna eftir öðrum unglingi þarna.

K-x-x W-x-x, frænka K-x-x og náin vinkona, hefur skýrt frá því að hún hafi verið stödd þarna ásamt K-x-x og fleirum. Hún hafi verið að dansa en þá orðið vör við hávaða 2 – 3 metra frá sér og hafi ljósin þá verið kveikt. Hafi hún þá séð ákærða halda í hárið á K-x-x og slá hana hnefahögg með hægri hendi á hægri augabrún þar sem þau stóðu andspænis hvort öðru. Hafi þetta verið fleiri en eitt högg. Hafi K-x-x ekki fallið í gólfið en hallast til hliðar undan höggunum. S-x-x hafi reynt að taka þátt í þessu en verið of fullur til þess að geta nokkuð. Fólk hafi reynt að skakka leikinn. Hún kveðst hafa verið búin að drekka 2 – 3 bjóra.

A-x-x K-x-x, eigandi matstofunnar, hefur skýrt frá því að K-x-x hafi verið mjög drukkin og gengið um staðinn með bjórglas. Þarna hafi verið á að giska hundrað manns, enda hátíðisdagur. Hann kveðst hafa orðið að loka staðnum vegna ölvunar og óláta þessarar konu en venjulega sé opið til klukkan fjögur. Konan hafi verið að skvetta bjór á fólk og hann því farið með hana út. Hann kveðst þekkja bæði ákærða og K-x-x sem hafi komið á veitingastofuna áður. Hann hafi séð konuna skvetta bjór á mann sem þarna sat, ekki þó ákærða heldur á vin hans. Hafi þessi karlmaður staðið á fætur. Hann hafi einnig séð að fólk forðaði sér og að einhver kom og tók utan um konuna, hugsanlega S-x-x. Hann hafi ekki séð nein högg og ekki séð að haldið væri í hárið á konunni. Hann kveðst hafa farið út með konuna, eins og hann sagði. Hafi hún barið að dyrum og hann kveikt ljósin og hleypt konunni inn aftur, enda verið kalt veður. Þegar konan kom inn hafi hann séð að blæddi úr henni.

Y-x-x D-x-x, sem ekki segist vera í sérstöku vinfengi við K-x-x heldur einungis kannast við hana þar sem þær séu af sama þjóðerni, hefur skýrt frá því að hún hafi séð atburðinn. Þarna hafi verið margt, dökkklætt fólk og skuggsýnt. Þó hafi verið diskóljós og hún séð konuna ganga að ákærða og þau talað stuttlega saman. Hafi konan hellt bjór yfir höfuð ákærða þar sem hann sat. Hafi hún ýtt við ákærða og hann ýtt í hana á móti. Hafi þá allir þeir sem við borðið sátu staðið upp. Hafi skyldfólk konunnar komið að borðinu og einhver hafi fallið í gólfið. Hafi hún séð son konunnar halda utan um móður sína og þau bæði hallast en þó ekki legið flöt á gólfinu. Í því bili hafi ljósin verið kveikt. Hún kveðst þá hafa séð að konan var með sár á enni og að hár og blóð var á gólfinu. Hafi þau mæðginin farið út og konan hrópað að ákærði hefði slegið hana. Hún kveðst ekki hafa séð ákærða slá konuna. Aftur á móti kveðst hún hafa spurt ákærða eftir að konan var farin út hvað hann hefði gert konunni. Hann hafi þá sýnt henni hnefann á sér, sem hafi verið bólginn, og sagt að hann hefði slegið hana hnefahögg. Þá hafi ákærði sagt að hann vildi drepa konuna og skipti þá ekki máli hvort hann færi í fangelsi.

A-kvk-nf Þ-kvk-nf, sem er tælensk að þjóðerni og í vinfengi við ákærða, hefur skýrt frá því að hún hafi setið við borðið með S-x-x, sem sé góður vinur móður vitnisins. K-x-x hafi slagað mjög drukkin að borðinu til þeirra til þess að tala við S-x-x. Hafi hún farið að rifja upp gamlar væringar þeirra S-x-x. Hafi ákærði þá sagt henni að hætta þessu og fara frá borðinu en hún hafi þá hellt bjór yfir ákærða. Hafi ákærði reiðst við og ýtt við konunni sem þá hafi dottið. Kveðst vitnið ákærða ekki hafa gert fleira á hlut konunnar en þetta og kveðst hún hafa dregið hann með sér á brott og farið út. Þarna hafi ekki verið önnur lýsing en diskó-ljós, margt fólk í þvögu og margt á seyði. Hún viti ekki hvað orðið hafi um K-x-x og ekki hafa séð áverka. Hún segir S-x-x hafa verið drukkinn og fleiri hafi verið að rífast þarna, glös flogið um og stóll líka.

S-x-x P-x-x, sem er vinur ákærða, hefur skýrt frá því að hann hafi setið við borð ásamt nokkrum fleirum og hafi K-x-x þá komið að borðinu. Hafi honum verið kunnugt um að ekki var gott á milli hennar og S-x-x. Kveðst hann þá hafa beðið ákærða að setjast þarna rétt hjá. Hafi konan hellt bjór yfir ákærða sem hafi þá farið að veifa höndum og ýtt við glasi hennar og henni svo að hún féll. Einnig hafi S-x-x dottið, enda hafi hann verið mjög drukkinn. Sjálfur kveðst hann einnig hafa verið drukkinn. Hann kveður dimmt hafa verið þarna og eins hafi verið tifandi og blindandi diskó-ljós. Ekki kveðst hann hafa séð að högg gengju á milli manna en segist þó ekki hafa fylgst með öllu sem þarna gerðist.

Niðurstaða.

Sem fyrr segir neitar ákærði því að hafa slegið K-x-x I-x-x hnefahögg. Hann viðurkennir aftur á móti að hafa tekið í hár hennar og að því leyti til ber framburði hans saman við það sem vitnin K-x-x, N-x-x H-x-x, K-x-x W-x-x og Y-x-x D-x-x segja. Telst það sakaratriði vera sannað. Þá telst það vera sannað með vætti þeirra K-x-x, N-x-x, A-x-x K-x-x, Y-x-x og að nokkru leyti S-x-x M-x-x að sú fyrstnefnda hlaut í þessum svifum sár á enni fyrir ofan hægra auga. Loks telst það sannað með vætti K-x-x, N-x-x og K-x-x, sem nýtur stuðning af vætti Y-x-x, að ákærði barði K-x-x nokkur högg í andlitið. Þykir vera óhætt að telja sannað að K-x-x hafi hlotið sárið á enninu af þessum höggum ákærða. Samkvæmt þessu er ákærði sannur að líkamsárás á K-x-x, eins og rakið er í ákærunni og réttilega er þar fært til refsiákvæðis.

Refsing, skaðabætur og sakarkostnaður.

Mál þetta hefur dregist óheyrilega. Þá er á það að líta að ákærði hefur ekki áður gerst sekur um refsilagabrot. Loks verður ekki framhjá því horft að K-x-x hafði misgert verulega við hann rétt áður með því að hella bjór yfir höfuð honum. Þykir refsing ákærða hæfilega ákveðin 150.000 krónur í sekt og komi 12 daga fangelsi í stað sektarinnar, greiðist hún ekki innan fjögurra vikna frá dómsbirtingu.

Af hálfu K-x-x I-x-x hefur þess verið krafist að ákærði verði dæmdur til þess að greiða henni 588.765 krónur í skaðabætur auk vaxta samkvæmt 8. gr. laga vexti og verðtryggingu frá 12. nóvember 2006 fram til þess að mánuður var liðinn frá því að krafan var kynnt ákærða, en með dráttarvöxtum frá þeim tíma til greiðsludags.

Krafan sundurliðast sem hér segir:

Miskabætur kr. 500.000

Kostnaður vegna komu á slysadeild - 7.840

Lögmannsþóknun - 65.000

Virðisaukaskattur á lögmannsþóknun - 15.925

Samtals - 588.765

Miskabætur verða dæmdar að álitum og með hliðsjón af því að K-x-x hafði gert mjög á hlut ákærða með því að hella yfir hann bjór. Þykir miski hennar þannig hæfilega metinn 100.000 krónur. Þá ber að dæma ákærða til þess að greiða henni kostnað vegna komu á slysadeild og 65.000 krónur, að meðtöldum virðisaukaskatti, fyrir kostnað við það að halda fram kröfunni. Ber þannig að dæma ákærða til þess að greiða K-x-x 172.840 krónur ásamt almennum vöxtum frá 12. nóvember 2006 en með dráttarvöxtum frá 3. október 2007 til greiðsludags.

Dæma ber ákærða til þess að greiða 250.992 krónur í málsvarnarlaun til verjanda síns G-kvk-ef S-kvk-ef A-kvk-ef hdl. Dæmast málsvarnarlaunin ásamt virðisaukaskatti.

Í málinu er málskostnaðaryfirlit um tvö læknisvottorð, samtals 7.840 krónur. Enginn reikningur fylgir yfirlitinu og sérstök ástæða er til þess að ætla að yfirlit þetta sé ekki rétt. Verður ákærði því ekki dæmdur til þess að greiða þennan kostnað.

DÓMSORÐ:

Ákærði, U-x-x S-x-x, greiði 150.000 krónur í sekt og komi 12 daga fangelsi í stað sektarinnar, greiðist hún ekki innan fjögurra vikna frá dómsbirtingu.

Ákærði greiði K-x-x I-x-x 172.840 krónur ásamt almennum vöxtum frá 12. nóvember 2006 en með dráttarvöxtum frá 3. október 2007 til greiðsludags.

Ákærði greiði 250.992 krónur í málsvarnarlaun til verjanda síns G-kvk-ef S-kvk-ef A-kvk-ef hdl.

P-kk-nf G-kk-nf.